Document ID: 32009D0994

KOMISSION PÄÄTÖS,
annettu 17 päivänä joulukuuta 2009,
Bulgarian ja Romanian liittymisasiakirjan liitteen VI lisäyksen muuttamisesta tiettyjen Bulgariassa sijaitsevien maidonjalostamoiden osalta
(tiedoksiannettu numerolla K(2009) 10048)
(ETA:n kannalta merkityksellinen teksti)
(2009/994/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Bulgarian ja Romanian liittymisasiakirjan ja erityisesti sen liitteessä VI olevan 4 luvun B jakson f kohdan ensimmäisen alakohdan,
sekä katsoo seuraavaa:
(1)
Bulgarian ja Romanian liittymisasiakirjassa Bulgarialle on myönnetty siirtymäkausi, jotta se voi sopeuttaa tietyt maidonjalostamot eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) vaatimusten mukaisiksi.
(2)
Bulgaria on esittänyt takeet siitä, että 39 maidonjalostamoa on saattanut päätökseen uudenaikaistamisprosessin ja että ne ovat nyt unionin lainsäädännön mukaiset. Kyseisistä laitoksista 27:llä on lupa vastaanottaa ja jalostaa vaatimustenmukaista ja muuta kuin vaatimustenmukaista raakamaitoa erottelematta niitä. Kyseiset laitokset olisi lisättävä liitteen VI lisäyksessä olevassa I luvussa esitettyyn luetteloon.
(3)
Yhdellä maidonjalostamolla on tällä hetkellä lupa vastaanottaa ja jalostaa vaatimustenmukaista ja muuta kuin vaatimustenmukaista raakamaitoa erottelematta niitä, ja sen vuoksi se sisältyy liitteen VI lisäyksessä olevassa I luvussa esitettyyn luetteloon. Kyseinen laitos jalostaa nyt ainoastaan vaatimustenmukaista raakamaitoa, minkä vuoksi se olisi poistettava kyseisestä luettelosta.
(4)
Yhdellä maidonjalostamolla on tällä hetkellä lupa vastaanottaa vaatimustenmukaista ja muuta kuin vaatimustenmukaista raakamaitoa ja jalostaa sitä erillisillä tuotantolinjoilla, ja sen vuoksi se sisältyy liitteen VI lisäyksessä olevassa II luvussa esitettyyn luetteloon. Kyseinen laitos jalostaa nyt ainoastaan vaatimustenmukaista raakamaitoa, minkä vuoksi se olisi poistettava kyseisestä luettelosta.
(5)
Bulgarian ja Romanian liittymisasiakirjan liitteen VI lisäystä olisi sen vuoksi muutettava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan Bulgarian ja Romanian liittymisasiakirjan liitteen VI lisäys tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 2009.

Labels: 7
18
17
0